《观小儿瓮戏》
宋代·李流谦

五岁小儿初学步，绝艺亦知天所赋。想见九牛可倒曳，已堪赤手擒猛虎。

向来瓮戏真伟观，傥非目击嗤浪语。器小犹须百斤重，挟以壮夫端恐仆。

笑谈拈取两足上，电转风旋疾如许。便令百试百不失，父兄从傍亦矜诩。

市人骇叹俱失声，我自平生未曾睹。武阳盛气盖全燕，寄区狡谋踣二虏。

论年固已一倍长，此儿谁肯哙等伍。虎变鹰扬看异时，经营一饱浑细事。

世人禀赋有特异，常理未可求其故。相秦童子才毁齿，说项郎君方断乳。

拜归怀中笑橘堕，群戏道傍知李苦。登门已解叙通家，对客颇能嗔字父。

劾鼠狱词老吏服，汗简清规乃翁沮。卓识有此更惊人，彼以力称吾未与。

行行三十成何事，但耗太仓如雀鼠。怃然自笑仍自怜，强说功名在迟暮。

人言速成当不久，如我定应千万寿。

作者简介：[约公元一一四七午前后在世]字无变，汉州德阳人。生卒年不详，约宋高宗绍兴中前后在世。以文学知名。荫补将仕郎，授成都府灵泉县尉。秩满，调雅州教授。虞允文宣抚全蜀，置之幂下，多所赞画。寻以荐除诸王宫大小学教授。力乞补外改奉议郎，通判淹州府事。流谦著有澹齐集八十一卷，《国史经籍志》传于世。